runetrust/blame-folketinget-dk huggingface dataset:
Freddy Dam (V), 2002-04-18:
Da Venstres ordfører er forhindret i at være til stede i dag, skal jeg på hans vegne fremføre følgende: Venstre kan tilslutte sig ministerens forslag, hvor formålet er at yde tilskud til visse miljøvenlige lastbiler. Det kunne vi også, da den tidligere skatteminister i november 2000 fremsatte det oprindelige lovforslag indeholdende forslag om tilbageførsel af 10.000 kr. pr. lastbil, som opfyldte kravet til Euro 3 miljøgodkendte lastbiler.
Ole Stavad (S), 2002-12-04:
til, hvordan vi mener det kan gøres, så vi over en årrække helt afskaffer bundskatten, helt afskaffer mellemskatten, nedsætter kommuneskatterne med 3,3 pct., forhøjer personfradraget med over 12.000 kr. og indfører et beskæftigelsesfradrag på 15.000 kr. Det betyder fuldt gennemført, at den fuldtidsbeskæftigede ikke skal betale skat af de første ca. 60.000 kr.
Joachim B. Olsen (LA), 2015-04-14:
Det er ganske veldokumenteret – på tværs af landene og også i Danmark – at hvis man f.eks. øger udbuddet af arbejdskraft med 5 pct., stiger beskæftigelsen 5 pct., endda også hvis man gør det med 10 pct. eller med 2 pct.
Carsten Bo Jensen (S), 2004-12-10:
Jeg er ked af det, men hvis kulturministeren ikke ved det i forvejen, bliver jeg faktisk nødt til at belære ham om, at i al moderne forlagsvirksomhed i dette land drejer det sig selvfølgelig om grammofonplader og cd’er, men i allerhøjeste grad og først og fremmest også om bøger.
Line Barfod (EL), 2005-12-07:
Hvis finansministeren får en løn på 1 mio. kr. om året, og han indretter sit budget efter det, og man så opdager, at han altså har tænkt sig at bruge 50.000 ud over den million, fordi han havde nogle penge sparet op eller fået nogle ekstra aktieindtægter, eller hvad det nu kunne være, og man så siger, at derfor skærer vi 50.000 kr. i ministerens løn, ville ministeren så ikke opfatte det, som at man skærer, på samme måde som kommunerne nu ser, at de får mindre i indtægter næste år end det, de har lagt budgetter ud fra?
Mogens Jensen (S), 2009-04-14:
Men jeg synes, det ville have været mere positivt, om Venstres ordfører havde stået ved sine ord fra oktober 2008 og erkendt, at der er problemer med den her ordning for egnsteatrene, og at det her kan give problemer i forhold til deres fremtidige drift og kvalitet, som ordføreren dengang sagde, men som ordføreren åbenbart lige pludselig ikke mener.
Liselott Blixt (DF), 2010-11-19:
Pakkeforløbene har allerede forbedret udredning af patienter, hvor der findes begrundet mistanke om kræft, men patienter med uspecifikke symptomer på kræft kan imidlertid ikke henvises direkte til et pakkeforløb, og disse patienter kan opleve lange og usammenhængende udredningsforløb.
Per Clausen (EL), 2008-05-27:
Jeg synes alligevel, det er lidt interessant, at når man forsøger at få en diskussion med hr. Per Ørum Jørgensen om resultatet af den nuværende regerings energipolitik, får vi en historie om Anker Jørgensens bedrifter, må det vel nærmest være, tilbage i 1970'erne og om det, der vil ske i fremtiden.
Lene Espersen (KF), 2009-12-02:
Jeg vil gerne starte med at sige tak til fru Colette L. Brix for også at få et spørgsmål, der faktisk vedrører mit ressortområde, og så sige, at set i lyset af den finansielle krise, vi har været igennem det sidste års tid, har jeg selvfølgelig en klar forventning om, at den finansielle sektor opfører sig mere ansvarligt, og det gælder også i forhold til bonusordninger for medarbejderne.
Bjarne Corydon (S), 2014-12-03:
Når det gælder den her udmærkede engrosmodel, som så er blevet et dyrere foretagende, end vi oprindelig havde forestillet os, da vi aftalte den, ja, så bliver den såmænd også til virkelighed helt i overensstemmelse med det, vi har planlagt, helt i overensstemmelse med de krav og de grænser, vi holder os inden for økonomisk.
Peter Skaarup (DF), 2012-02-22:
Det er jo derfor, vi i Dansk Folkeparti slår til lyd for, at man får en særlig samarbejdspartner for den forælder, der har mistet sit barn, altså et sted, hvor de kan henvende sig, og hvor de kan få hurtig hjælp, og at der måske er fire-fem mennesker på landsplan, der kender den her sagstype, og som kan hjælpe de pågældende med lynhurtigt at skabe de rigtige kontakter og få gjort det, der skal til, og der vil jeg så spørge justitsministeren: Kan vi regne med, at der bliver taget et initiativ, så der lynhurtigt sker noget?
Frank Jensen (S), 2002-12-11:
Derfor vil jeg også gerne spørge den konservative ordfører: Når det her hviler på grundlovens grund, og det her er noget, der har vidtrækkende betydning for enkelte mennesker og enkelte individer, er det så ikke for Det Konservative Folkeparti meget, meget utilfredsstillende, at man her har indgået en aftale med et parti, nemlig Dansk Folkeparti, som kun her i dag har tilkendegivet, at man på baggrund af den aftale, man har med regeringen, vil stemme for dette her lovforslag, og så vil man vurdere ved fremtidige love, hvorvidt man vil stemme for dem? Mener Det Konservative Folkeparti, at det er en værdig måde at være aftaleparti på, at man på den måde tager mennesker som gidsler i det fremadrettede arbejde?
Kristian Thulesen Dahl (DF), 2001-09-06:
Se, nu er mit problem jo, at for hvert minut, jeg taler, kan jeg risikere at sige noget, finansministeren kan bruge som undskyldning for ikke at invitere Dansk Folkeparti. For lysten til at nå derhen kunne man godt forestille sig er til stede, når man dagen efter på Ritzaus Bureau - for dem, der skal lede, kan jeg sige kl. 15.14 - kan læse statsministerens udlægning af, hvilke partier der skal inviteres med til forhandlingerne, for her hedder det lige pludselig: »Derimod får Dansk Folkeparti ingen invitation, understregede statsministeren.«
Jann Sjursen (KRF), 2002-01-31:
Men når vi i en del tid også før regeringsskiftet og før valget har været bekymret specielt for politiet, ja, så er det jo, fordi det ikke bare er et spørgsmål om at opretholde lov og orden; det er også et spørgsmål om, at vi tillægger politiet enorm stor betydning i forhold til vores børn og unge, i forhold til det forebyggende og tryghedsskabende arbejde, som er en del og en væsentlig del af politiets arbejde, det kriminalpræventive arbejde.
Frank Aaen (EL), 2009-03-10:
Derfor vil jeg spørge ministeren: Kan vi være sikre på, at vi inden tredje behandling, inden den endelige vedtagelse af dette lovforslag, har et svar på det meget vigtige spørgsmål om, om man kan administrere efter et lovforslag, der ikke er vedtaget, og lade være med at administrere efter en lov, der er vedtaget?
Morten Messerschmidt (DF), 2021-02-10:
Det kan jo ikke være sådan, at transportministeren har været så optaget af at lave den grønne elbilreform, hvor han i øvrigt er blevet sekunderet ret kraftigt af både skatteministeren og andre gode folk i regeringen, at han slet ikke har haft lejlighed til at se på noget andet.
Jens Peter Vernersen (S), 2000-10-24:
Disse lovforslag, vi behandler, fra L 30 til og med L 36, er jo en række forslag om ændring af forskellige skattelove: selskabsskatteloven, virksomhedsskatteloven, personskatteloven, pensionsbeskatningsloven, ligningsloven og aktie- og avancebeskatningsloven.
Eva Kjer Hansen (V), 2000-11-17:
Så skal jeg også lige spørge til vores behandling af indførelsen af den her forsøgsordning for godt og vel et års tid siden, hvor jeg jo har bemærket, at den radikale ordfører udtrykte stærk betænkelighed ved at indføre en sådan forsøgsordning og også var meget skarp, i forhold til at vi skulle have en vurdering af: Virker det her efter hensigten, eller virker det ikke?
Jørgen Arbo-Bæhr (EL), 2005-11-03:
Lad mig tage et eksempel på den forskel, der er på i dag og så det her lovforslag: Vi forestiller os en situation på en byggeplads, hvor arbejdsgiveren sørger for at udlevere hjelm til den ansatte og for instruktion i, hvornår hjelmen skal være på.
Line Barfod (EL), 2011-05-02:
Hvis vi mener, at frihedsrettighederne er så fundamentale og så afgørende, som ministeren og ordførerne giver udtryk for, er det da vigtigt, at befolkningen bakker op om frihedsrettighederne, og så er det da vigtigt, at befolkningen ønsker at forsvare de frihedsrettigheder.
Pernille Skipper (EL), 2021-05-28:
Og alt det er jo med til at sætte en bestemt dagsorden, ligesom det har en kølende effekt i forhold til forskeres deltagelse i den offentlige debat – det gælder i øvrigt for vores alle sammens deltagelse i den offentlige debat – hvis man pludselig bliver mødt af en meget, meget hård konkret individuel kritik fra magthavere.
Anders Fogh Rasmussen (V), 2004-02-17:
Blot vil jeg nævne, at der blandt andre temaer, som jævnligt tages op, når debatten drejer sig om grundloven, f.eks. er spørgsmålet om anvendelse af folkeafstemninger, altså om man burde overveje i videre omfang at anvende folkeafstemninger også i anliggender, der ikke vedrører vores EU-medlemskab.
Peter Skaarup (DF), 2003-05-21:
Men vi har lige præcis forsøgt at gøre det, som fru Sandy Brinck siger, vi har nemlig sagt til regeringen, at vi mener, det er utrolig vigtigt, at man sikrer sig, at personer, der er på tålt ophold i Danmark, og hvor der er begrundet mistanke om alvorlig kriminalitet, kan frihedsberøves, som der står i den beretning, der er afgivet, eller på anden effektiv måde afskæres fra at unddrage retsforfølgning, når der skønnes at være flugtfare eller hensynet til retsbevidstheden gør det påkrævet.
Martin Henriksen (DF), 2011-12-14:
Og vil statsministeren sende en opfordring – så kan statsministeren sige, at det er en personlig opfordring, men det vil nok lyde, som om det kommer fra statsministeren – om, at der, både fra ministre i regeringen og ude på de enkelte folkeskoler, opfordres til, at hvis man som folkeskolelærer står i en undervisningssituation, bærer man ikke tørklæde?
Pia Adelsteen (DF), 2014-12-18:
Den anden ting er, at i forhold til selve udviklingen må man jo sige, at for det erhvervsliv, der er i Hornsherred, og som altså også skal kunne komme fra Hornsherred og ikke nødvendigvis køre ekstra 100 km, som også belaster miljøet, vil en ny fjordforbindelse være rigtig god.
Pia Gjellerup (S), 2002-12-06:
Jeg vil gerne se en undersøgelse, der faktisk skulle dokumentere, at der er kommet ganske mange flere værelser ud af det, uden at det giver anledning til den meget høje pris og dødvægt, som der er tale om, og derfor kan jeg sige, at vi faktisk ikke føler noget behov for at sætte noget i stedet, for der er ikke noget at sætte i stedet.
Flemming Møller Mortensen (S), 2015-01-29:
Jeg har selv erfaring fra skadestuen og akutmodtagelsen i forhold til lige nøjagtig det, som det her beslutningsforslag handler om, nemlig at der kommer borgere ind, som ikke selv er i stand til at fortælle om deres situation, hvilken pleje og behandling de måske er i, og dermed har jeg selv på egen krop oplevet, hvor uheldigt det er, når et behandlingssystem gerne vil gøre det bedste, men faktisk ikke ved, hvad det bedste så er at gøre.
Ole Vagn Christensen (S), 2002-11-01:
Beskæftigelsesministeren svang sig lidt op i det sidste indlæg, synes jeg nok, for det er jo en kendsgerning, at der er skåret ned på arbejdstilsynet, der er skåret ned på BST, og der er skåret ned på det sikkerhedsarbejde, som foregår i de danske virksomheder.
Holger K. Nielsen (SF), 1998-02-06:
Dér ved mange forældre, hvordan det er at skulle være hjemme og passe et barn og klare det, at barnet er sygt i mere end én dag, og dér er det altså vigtigt, at man har nogle omsorgsdage, hvor man kan sige på sit arbejde, at man tager fri i et par dage for at kunne passe sit barn, uden at det skal ind i de meget faste rammer, der er i øjeblikket.
Kim Edberg Andersen (NB), 2023-02-23:
Nu er jeg jo som nyt folketingsmedlem i dag blevet belært om, at det er meget usædvanligt at anmode om en folkeafstemning, men jeg kan så også forstå, at det er meget usædvanligt, at vi bruger en andenbehandling til at stå og snakke så længe, som vi er blevet nødt til at gøre i den her sag.
Aage Frandsen (SF), 2002-04-17:
Så jeg tror nok, regeringen skal øve sig lidt på, hvad den vil svare, for der er ikke tvivl om, at spørgsmålet også stilles i den forbindelse, for det er jo ret relevant. Så vil jeg godt igen opholde mig lidt ved det - for at citere Sønderborgs Venstreborgmester - underlige dobbeltspil, for det er jo et dobbeltspil, at man siger, at man giver nogle penge - det sagde man i valgkampen, og man har bildt folk ind, at det er nogle penge, de får ude i kommunerne - og så tager man altså flere penge.
Lars Christian Lilleholt (V), 2006-05-19:
Jeg vil også godt sige, at det kombinationsscenarie, som Teknologirådet har lagt op til, og som fremtidspanelet er blevet præsenteret for, indeholder mange spændende scenarier for fremtiden, og jeg er overbevist om, at det vil indgå i de forhandlinger, vi i øjeblikket har om den fremtidige energistrategi.
Rasmus Nordqvist (ALT), 2016-05-03:
Men det, jeg egentlig gerne vil høre lidt om, er: Hvis vi nu breder det lidt ud og ikke kun ser på Syrien, men ser generelt på, hvor det er, der sker en migration, og hvor det er, folk flygter fra, så er det jo fra lande, der er under pres enten på grund af destabilitet eller fattigdom.
Finn Sørensen (EL), 2018-12-04:
For det andet sagde hr. Leif Lahn Jensen – og jeg citerer: For det andet er vi også med i et forlig, og det er der, tingene skal ændres, for det er der, vi har mulighed for at regne på tingene, det er der, vi har mulighed for at kigge ordentligt på det og lave noget ordentlig politik.
Tina Nedergaard (V), 2011-11-30:
Det er jo lidt underligt, når man ser på mandatfordelingen i regeringen med Det Radikale Venstre, Socialdemokraterne og SF, at hver gang man spørger en socialdemokratisk minister – og det er sket nogle gange her i løbet af dagen i dag – om, hvorfor man bryder løfter, der er givet borgerne, er det ikke rigtig ens egen skyld; så er det ikke rigtig regeringens skyld, men det er, fordi man gik til valg som selvstændige partier.
Sanne Rubinke (SF), 2013-02-28:
Den kritik forstår vi naturligvis godt, men det her er det muliges kunst, og vi vægter det altså højt, at der både er udsigt til en indholdsmæssigt mere individuel og helhedsorienteret hjælp, og at ingen mere skal frygte at komme til at stå helt uden forsørgelse.
Ole Stavad (S), 2006-04-19:
Men er problemet ikke, at som reglerne er, så kommer Folketinget aldrig til at tage stilling til det spørgsmål, som Venstres ordfører nægter at forholde sig til, og at såfremt vi skal have en debat om den aftale, der er indgået, som bl.a. er rejst af den konservative ordfører – og jeg forstår, efter at det har været diskuteret på et konservativt gruppemøde, og at den konservative gruppe derfor står bag – så kommer Folketinget ikke til at forholde sig til det, hvis ikke Venstre og Venstres ordfører vil diskutere den sag under det her lovforslag?
Ellen Trane Nørby (V), 2016-12-07:
Det vil bl.a. indbefatte en opfølgning på målsætningen om en nedbringelse af tvang i psykiatrien, at der følges tæt op på, at de 2,2 mia. kr., som er bevilget til psykiatrien, fra satspuljen for 2015-2018 kommer ud og bliver brugt i overensstemmelse med det, vi har aftalt i fællesskab, og at lovningen i den tidligere psykiatrihandlingsplan om at igangsætte et arbejde om styring og øget kvalitet i psykiatrien også vil være noget, der er højt oppe på vores dagsorden.
Jørgen Arbo-Bæhr (EL), 2006-03-21:
I de situationer, hvor vi har en herboende ægtemand, som har opholdstilladelse, og hvor betingelsen for kvinden for at komme til Danmark er, at hun er blevet familiesammenført, står kvinden jo i den ulykkelige situation, at hun som udgangspunkt, hvis hun bryder med denne mand, dermed vil miste sin ret til at opholde sig i Danmark og derfor i vid udstrækning bliver i et voldeligt ægteskab.
Frank Aaen (EL), 2005-05-26:
Det, jeg gerne vil spørge fru Helle Sjelle om, er: Hvis det nu viser sig, at der går måneder og måneder og måneder og år, som der allerede er gået, uden at der sker nogen forbedringer af godkendelse af målemetoder, vil Det Konservative Folkeparti så acceptere, at det snyd, der foregår i øjeblikket, bare fortsætter, eller er der også her en grænse?
Lene Espersen (KF), 2010-02-11:
For argumentet er nu, at det sådan set kan være lige meget på byggeområdet – altså hvis det er huse eller veje – om det er den ene eller anden, der gør det, men hvis det er fodbehandling, og der er altså masser af private, der behandler fødder eller hår eller noget andet, så skal vi bevare en ekspertise i det offentlige.
Nick Hækkerup (S), 2010-06-10:
Socialdemokratiet har sammen med SF fremlagt »En Fair Løsning«, som vil hæve skatterne på en socialt afbalanceret måde, og som vil bringe samfundet videre, ved at vi løfter sammen og gør det, som vi danskere har været bedst til, nemlig holder sammen og arbejder os igennem krisen, arbejder 1 time mere om ugen og til gengæld kan bevare og udbygge vores fælles velfærdssamfund.
Flemming Møller Mortensen (S), 2025-05-27:
Men det er, som jeg også indledte med at sige det, klart, at det, hvis der sådan er en tiltagende polarisering i verden, så også bliver et spørgsmål om, at det er de store, der kommer til stå og skulle skubbe lidt til hinanden for at få en international retsorden til at spille.
Aaja Chemnitz Larsen (IA), 2017-06-01:
Jeg så også gerne, at forsvarerne gik fra at have en meget kort uddannelse og netop være i bijob, som min grønlandske kollega også talte om tidligere, til at man overvejede, om man skulle have et korps med folk, som var fuldtidsansatte, og som ligesom var lidt bedre fagligt klædt på til at løfte opgaven.
Karen Ellemann (V), 2016-01-19:
Det er en præmis, jeg er lidt varsom med bare at købe sådan ukritisk, for som jeg også har sagt ved mange tidligere lejligheder, tror jeg, at kommunerne grundlæggende set har viljen til at ville løfte deres ansvar for, at sagsbehandlingen faktisk er i overensstemmelse med lovgivningen.
Mette Bock (LA), 2018-04-10:
Og nu siger jeg noget, som ikke lyder særlig pænt, men jeg synes, at man, når man kører igennem alle de mange fantastiske rundkørsler, vi har fået i Danmark, skal tænke på, at det er meget vigtigt, at man sikrer, at de to ben er der – på den ene side den lokale inddragelse, der, hvor borgerne bliver ramt af kunst i det offentlige rum og kan glæde sig over, at der er en inddragelse, som man selv må finde ud af, hvordan man tilrettelægger derude lokalt, og på den anden side også, at vi har en kunstfaglig ekspertise.
Pia Kjærsgaard (DF), 2023-03-23:
Men selv om vi stemmer for kompensationen, frasiger vi os jo ikke retten til fortsat at beklage, at vi som land overhovedet accepterer Kærshovedgård og de derved afledte konsekvenser, og vi bliver ved med at bekæmpe Kærshovedgård, uanset at beboerne nu får en marginal kompensation.
Henning Hyllested (EL), 2020-10-22:
Det var såmænd bare det, vi synes burde være fremgået af den luftfartspakke, og det var indenrigsluftfarten, det handlede om i den luftfartspakke, altså at man ligesom tog dem på ordet og sagde: Så lad os se nogle konkrete resultater, lad os opstille nogle måltal, som I måske kunne nå i 2025, og i den dur der.
Mariann Fischer Boel (V), 2004-03-25:
Når modulationen er fuldt indfaset i 2008, vil det betyde, at danske landmænds samlede støtte reduceres med 307 mio. kr., og heraf vil de 80 pct., ca. 245 mio. kr., tilgå det danske budget for landdistriktspolitikken. Reformen indebærer ikke blot, som jeg har nævnt, en finansiel styrkelse af landdistriktspolitikken, men også en mulighed for at tage flere forskellige værktøjer i brug, når vi snakker landdistriktspolitik.
Kim Behnke (FRI), 2000-10-10:
En af de ting, som også ved den forrige behandling jo var til diskussion, er spørgsmålet om, hvorvidt denne bundgrænse på de 40.000 kr. er rigtigt valgt, og jeg vil igen gøre gældende, at den er sat for lavt. Sammenligner vi med de aftaler, vi har indgået med andre lande, f.eks. Storbritannien og Tyskland, ja, der ligger bundgrænsen væsentlig højere end 40.000 kr., og hvis man skal ud og lave en rimelighedsbetragtning i forhold til leveomkostningerne de pågældende steder, ja, så er det jo altså sådan, at leveomkostningerne i Belgien er betydelig højere end f.eks. i Storbritannien.
Villy Søvndal (SF), 1999-04-20:
Vi sagde - og det vil jeg godt slå fast igen - at der er ingen tvivl om, at serberne er hovedansvarlige for de myrderier, vi ser i Kosovo, hvor en hel befolkning tages som gidsel, hvor hundredtusinder drives på flugt, hvor huse brændes af, hvor etnisk udrensning finder sted i et stort omfang, og hvor uskyldige myrdes;
Bertel Haarder (V), 2005-12-13:
Det ville vi sikre, det skrev vi i regeringsgrundlaget, og det er det, vi nu har udmøntet på en efter min mening hensynsfuld måde, hvor vi i øvrigt også har nogle undtagelser i de tilfælde, hvor det er helt oplagt, at man skal kunne aflægge prøve i fællesskab.
Nadeem Farooq (RV), 2013-05-30:
Regeringen har ingen planer om at tilbagerulle disse justeringer, som skete i forbindelse med genopretningen af dansk økonomi i 2010, men regeringen vil selvfølgelig fortsætte med en proaktiv indsats over for vores sygemeldte borgere, herunder med en rettidig og tidlig indsats.
Torsten Gejl (ALT), 2022-04-29:
Bliver Venstre så ikke er en del af det her formynderi, hvor kommunen ved, hvad der er bedst, og at det er derfra, vi starter, i stedet for at vi skal give borgeren nogle rettigheder, fordi borgeren faktisk godt selv ved, hvad der er bedst for borgeren og borgerens børn?
Pernille Rosenkrantz-Theil (EL), 2005-03-16:
Det er den debatteknik, som vi også mødte i valgkampen, når vi ikke befinder os på denne talerstol, hvor man hele tiden har sådan en præ mis, man gør lidt falsk, og så kobler man den næste lidt falske præmis, og til sidst kan man forudse dommedag inden fyraften.
Morten Bødskov (S), 2011-11-17:
Det er jo rigtigt nok, som det er blevet sagt, at da man for godt 10 år siden indførte loven om fuldbyrdelse af straf, var der faktisk tale om en stor og principiel reform, og det var derfor også helt naturligt, at det med loven blev bestemt, at Folketinget skulle have lejlighed til at vurdere lovens virkning i praksis efter et 10-års forløb.
Flemming Møller Mortensen (S), 2017-11-08:
Jeg vil gerne stille følgende spørgsmål til sundhedsministeren: Er det udtryk for Venstres og regeringens samlede holdning til brugerbetaling i sundhedsvæsenet, når Venstres spidskandidat i Region Midtjylland, Carsten Kissmeyer, udtaler, og jeg citerer, at »man kunne godt have en vis grad af brugerbetaling, for eksempel når man går til læge«, i en artikel, som hedder »Brugerbetalt sundhed i spil« fra Herning Folkeblad den 13. maj 2015?
Frank Jensen (S), 2003-01-28:
Når jeg tager spørgsmålet op over for statsministeren, er det, fordi det er den eneste mulighed, vi har, når en ressortminister fastholder, at der skal gennemføres en besparelse på nævnets sekretariat, som altså skal sørge for at udbetale erstatninger til volds- og voldtægtsofre og ofre for alvorlige trafikulykker.
Pernille Skipper (EL), 2016-12-05:
Socialdemokraterne stod jo i spidsen for salget af vores alle sammens energiselskab, DONG, og den daværende finansminister, Bjarne Corydon, fik sin nuværende arbejdsgiver, McKinsey, til at komme med nogle anbefalinger til, hvordan man i højere grad, end man allerede gør, kan udlicitere velfærdsopgaver.
Peter Hummelgaard (S), 2024-05-21:
Som sagt er regeringen grundlæggende enig med forslagsstillerne bag begge beslutningsforslag i behovet for undersøgelser på området, og jeg håber og ser også frem til, at regeringen sammen med Folketingets partier kan lande en fornuftig løsning under udvalgsbehandlingen af de to beslutningsforslag i forhold til de nærmere detaljer for både timing og indhold af undersøgelserne.
Ole Birk Olesen (LA), 2022-03-29:
Og der står i § 16, stk. 1, nr. 6: Medmindre højere straf er forskyldt efter anden lovgivning, straffes med bøde den tjenesteudbyder, der undlader at fjerne, blokere eller fastholde indholdet senest 24 timer fra anmeldelsestidspunktet.
Erling Bonnesen (V), 2020-11-26:
Jeg synes, det er vigtigt fra starten at markere, at hvis man sætter en konkret slutdato og der så er nogle, der står tilbage med noget, der ikke er afskrevet, eller hvad det nu kan være, så må man være villig til at gå ind og erstatte det. Så det skal hverken være for meget eller for lidt, men spot on for at dække de tab, der måtte blive efterladt.